Andrei Preda a vorbit la FANATIK SUPERLIGA despre formația lui Adrian Mititelu și susține că suporterii vor o singură echipă la Craiova. Fostul lider al galeriei lui FCU Craiova a dezvăluit și discuția care a avut loc între Adrian Mititelu Jr. și Mihai Rotaru.
Ruptura dintre formația lui Adrian Mititelu și suporteri a avut loc în urmă cu câteva luni, atunci când oltenii au pierdut palmaresul. Din acel moment, Andrei Preda susține că el și o parte din galeria lui FCU își doresc o singură echipă la Craiova și nu vor să mai audă de Mititelu.
“După ce echipa a pierdut palmaresul acum 9-10 luni, noi, o parte dintre suporteri, am decis să nu mai mergem după această echipă. Nu mai are nimic în comun cu Universitatea Craiova. Așteptăm să fie o singură echipă la Craiova. Fără Adrian Mititelu.
Eu știam că retrogradează de acum nouă luni direct de pe ultimul loc. Știam, pentru că performanța dânsului o știm cu toții.
Mă uitam acum câteva luni că a zis: ‘De azi mă voi implica eu’ și a luat echipa de pe locul 10 și a dus-o pe ultimul loc. Deci, ne dorim o singură echipă la Universitatea Craiova, fără Adrian Mititelu.
Dacă se va face o singură echipă și acest om o să fie în proiect, cu siguranță stadionul va fi gol. Nu va merge nimeni după acea echipă”, a declarat Adrian Preda la FANATIK SUPERLIGA.
Andrei Preda a dezvăluit că a existat și o discuție între Adrian Mititelu Jr. și Mihai Rotaru. S-a dorit ca cele două echipe să se unească. Dar acest lucru nu se poate, pentru că formația lui Mititelu a pierdut palmaresul. Așadar, fostul șef al galeriei lui FCU a oferit și o soluție pentru ca la Craiova să fie o singură echipă.
“Din ce am înțeles, au fost discuții între băiatul lui Adrian Mititelu și Mihai Rotaru. Noi sperăm să fie o singură echipă cu numele Universitatea Craiova. Și care să aibă și palmares, siglă și să nu fie închiriate.
Să nu mai pățim ce am pățit în anii trecuți. Să fie stadionul închis sau să fie mutat stadionul de la Târgu Jiu ori la Severin. Din păcate, noi nu am avut bucuria celor de la CSU. Să ne bucurăm de cupele europene sau cupe câștigate recent.
Cea mai mare performanță a noastră a fost că am promovat din liga a 4-a în liga a 3-a, liga a 2-a și apoi în prima ligă. Nu am avut nicio performanță din anul 2005 de când acest om a luat echipa.
Au fost discuții pe această temă și s-au cerut bani mulți. Noi am vorbit și cu cei de la CSU. Nu se dorește să se facă o fuziune, nu se poate face așa ceva. Mititelu are numele și palmaresul închiriate.
Soluția este să plece o echipă de la liga a 4-a, una curată. De la 0. O formație care să aibă, palmares, siglă, tot. Așa cum a fost și la Ploiești, la U Cluj”, a mai spus fostul lider al galeriei lui FCU Craiova la FANATIK SUPERLIGA.